《拟东城高且长》
明代·王立道

河水广且深，浩浩不可涉。浓霜摧蒹葭，兰芷夺幽色。

春华复几时，忽已秋节易。蟋蟀忧太康，山枢意逾戚。

对酒不作乐，郁郁何所适。邯郸多才人，绰约倾城国。

皓齿双蛾眉，盈盈歌白雪。曲终竟谁和，观者徒千百。

徘徊振衣袂，凄然泪沾臆。愿为双飞鸿，青冥举长翮。

作者简介：（1510—1547）明常州府无锡人，字懋中，号尧衢。嘉靖十四年进士。授编修。有《具茨集诗文》。